 Celestine ẹlẹwọn: Òun àti ọmọ rẹ ló wà lọgbà ẹwọn Paul àti Celestine Egbuchune ti lo ọdún méjìdínlógún ní ọgbà ẹwọn Ó ti lo ọdún méjìdínlógún ní ọgbà ẹwọn lẹyìn tí wọn ní ó kó àwọn kan jọ láti ṣekúpa ẹnìkan. Celestine àti ọmọ rẹ ọkùnrin, Paul Egbunuche, tó jẹ ẹni ọdún mọkànlélógójì, ni wọn jọ wà nínú ọgbà ẹwọn Enugu Maximum Security Prison, ní ẹkùn Ìlà Oorùn Gúsù, fún ẹsùn kan nàá. Àwọn iròyin tì ẹ leè ní ìfẹ síí: Ṣọla Allyson: Obìnrin tí kò bá rẹwà ni yóò máa ṣí ara sílẹ Wọn fi ẹsùn kan wọn pé wọn gba àwọn ènìyàn kan láti jí ọkùnrin kan gbé, tí wọn sì tún pa á nítorí ilẹ ní ìpínlẹ Imo. Bàbá àgbàlagbà ọhún kò le sọrọ mọ, ó sì n ṣe bi ẹni tó ní àìsàn, débi pé ọmọ rẹ ló n gba ẹnu rẹ sọrọ. Nínú oṣù Kẹfà, ọdún 2000, ni ọwọ ọlọpàá tẹ wọn, kó tó di pé wọn dájọ ikú fún bàbá àti ọmọ ní ọdún 2014. Paul sọ pé àwọn kò jẹbi ẹsùn tí wọn fi kan àwọn. Ó sọ pé bàbá òun kò tilẹ mọ nkankan tó n lọ ní agbègbè rẹ mọ. Tí ẹ bá bi i ní ìbéèrè kan, ọtọ ni ìdáhùn tí yóò fún yín. Àwọn dókítà sọ fún mi pé ọjọ orí rẹ lójẹ kí ó maa ṣe bi ọmọdé. Nígbà míràn, ó maa n bi mí pé kíni àwọn ènìyàn yìí àwọn ẹlẹwọn n ṣe níbí? Ọpọlọpọ àwọn ẹlọwọn ló n retí ìdájọ ikú láti ọjọ pípẹ. Paul sọ pé òun ni ó n tọjú bàbá òun nínú ẹwọn láti ìgbà tí ìlera rẹ ti mẹhẹ. Ó ní àìsàn ìtọ ṣúgà, ojú rẹ kò sì ríran dáàda mọ. Ọgẹdẹ tí kò pọn ni mo maa n fun un jẹ, àwọn olùṣọ ọgbà ẹwọn naa si maa n fun ní òògùn. Inú yàrá kan naa ni Paul àti bàbá rẹ jọ wà lọgbà ẹwọn, pẹlú àwọn ẹlẹwọn mi i tó n retí ìdájọ ikú. Tí mo bá jí ní òwúrọ, màá gbé omi kaná láti fi wẹ fun un. Wo fidio ẹwọn idẹra Màá pàárọ aṣọ rẹ, màá sì ṣe oúnjẹ rẹ fun un. Tí wọn bá ṣí ìlẹkùn yàrá tí a wà, máà gbe jáde síta kí òòrùn le pá díẹ. Paul sọ pé àwọn ẹlẹwọn yóòkù maa n ran òun lọwọ láti tọjú bàbá rẹ nígbà mi i. Lẹyìn tí Bàbá àgbà Celestine ṣe ọjọ ìbí ọgọrùn ún ọdún lọgbà ẹwọn ni àwọn akọròyìn kọ nípa rẹ. Àwọn ènìyàn sì bẹrẹ sí bèérè pé ọdún mélòó gan ló yẹ kí ẹni tó bá ti gba ìdájọ ikú lò lẹwọn. Àkọsilẹ láti iléèṣẹ ọgbà ẹwọn Nàìjíríà fihàn pé àwọn ẹlẹwọn tó lé ní ẹgbẹrún méjì ló n retí ikú ní àwọn ọgbà ẹwọn ní Nàìjíríà. Ó ṣeesẹ kí Gómìnà ìpínlẹ Imo, Rochas Okorocha buwọ lùú pé kí wọn tú Alàgbà Egbuchune sílẹ. Pamela Okoroigwe tó jẹ agbẹjọrò fún ètò ìrànwọ Legal Defence and Assistance Project LEDAP sọ pé ó wọpọ láti bá ẹni tó ti gba ìdájọ ikú láti bi ọgbọn ọdún. Àwọn gómìnà kìí ṣábà buwọ lu àṣẹ láti pa ẹlẹwọn, bákan nàá ni wọn kìí fún wọn ní òmìnira, ló fàá tí àwọn ẹlẹwọn tó n retí ikù pọ. Franklin tó jẹ ààrẹ ẹgbẹ tó n gbógun ti ìwà ìbàjẹ, Global Society for Anti-Corruption GSAC sọ pé àwọn ti fi ọrọ Alàgbà Egbuchune tó ìjọba àti agbẹjọrò àgbà fún ìpínlẹ Imo, Miletus Nlemedim létí, pé kí ìjọba foríji bàbá nàá, ṣùgbọn gómìnà Rochas Okorocha kò tìí buwọ lùú. Ọmọ rẹ, Paul sọ pé yóò dára tí wọn bá fun ní òmìnira, kó le bà á ní ànfàání láti kú ní ìrọrùn ní ilé rẹ ju pé kó kú sínú ọgbà ẹwọn. : Celestine Egbunuche ti pé ọgọrùn ún ọdún, tí àwọn kan si gbàgbọ pé òun ni ẹlẹwọn tó dàgbà jù ní Nàìjíríà, èyí sì tí mú kí àwọn ènìyàn maa bẹ ìjọba láti tu u sílẹ. 